
	KANNANOTTOPYYNTÖ
ALOITE (ilman vaikutustenarviointia)

	ALOITTEEN NIMI
	Vuoteen 2040 ulottuva kalastus- ja vesiviljelyalaa koskeva visio

	VASTUUPÄÄOSASTO JA -YKSIKKÖ 
	Meri- ja kalastusasioiden pääosasto, yksikkö D.3 – Yhteinen kalastuspolitiikka ja rakennetuki, politiikan kehittäminen ja koordinointi

	TODENNÄKÖINEN ALOITTEEN TYYPPI
	Tiedonanto 

	ALUSTAVA AIKATAULU
	Vuoden 2026 kolmas tai viimeinen neljännes (suunniteltu hyväksymispäivä)

	LISÄTIEDOT
	Komissaari Costas Kadisin toimeksiantokirje
Eurooppalainen valtamerisopimus

	Tämä asiakirja on laadittu ainoastaan informaatiotarkoituksiin. Se ei rajoita millään tavalla komission varsinaista päätöstä aloitteen toteuttamisesta tai sen lopullisesta sisällöstä. Kaikki tässä asiakirjassa kuvatut aloitteen yksityiskohdat, mukaan lukien sen toteutusaikataulu, voivat myöhemmin muuttua.

	A. Poliittinen tausta, ongelmanmääritys ja toissijaisuusperiaatteen soveltaminen

	Poliittinen tausta 

	Komissaari Costas Kadisille annettiin puheenjohtaja Ursula von der Leyenin toimeksiantokirjeessä tehtäväksi laatia vuoteen 2040 ulottuva kalastus- ja vesiviljelyalaa koskeva visio. Tämän vuoteen 2040 ulottuvan kalastus- ja vesiviljelyalaa koskevan vision (vuoden 2040 visio) tarkoituksena on vahvistaa 15-vuotinen strateginen kehys ohjaamaan politiikan kehittämistä kalastus-, vesiviljely- ja jalostusalojen koko arvoketjussa. Vuoden 2040 vision tarkoituksena on myös vastata kalastus- ja vesiviljelyalaan vaikuttaviin systeemisiin haasteisiin ja varmistaa samalla alan kestävyys ja pitkän aikavälin kilpailukyky.
Vuoden 2040 vision taustalla olevana periaatteena on yhdistää komission eri aloitteet toisiinsa. Se tukeutuu Fishers of the Future -ennakointitutkimukseen, eurooppalaiseen valtamerisopimukseen ja yhteisestä kalastuspolitiikasta annetusta asetuksesta käynnissä olevaan arviointiin. Tavoitteena on saada siitä EU:n painopisteiden mukainen ja hyödyntää saadut kokemukset. Aloitteeseen tulee sisältymään samaan aikaan sen kanssa laadittava EU:n kalastus- ja vesiviljelyalan energiasiirtymää koskeva etenemissuunnitelma, ja se tulee muodostamaan yleiset puitteet kalastusalan ulkoista toimintaa koskevalle EU:n strategialle, joka hyväksytään samaan aikaan vuoden 2040 vision kanssa. Se on myös linjassa rannikkoyhteisöjen ja saarten selviytymiskykyä koskevan strategian kanssa.
Vuoden 2040 visio kuuluu näin komission nykyisen yksinkertaistamisohjelman, ehdotetun vuosia 2028–2034 koskevan EU:n talousarvion, kilpailukykykompassin, maataloutta ja elintarvikkeita koskevan vision, osaamisunionin, kuluttaja-asioiden toimintaohjelman 2030, biotalousstrategian ja luonnon ennallistamista koskevan asetuksen soveltamisalaan. 

	Ratkaistava ongelma 

	Kalastajien, vesiviljelyalan tuottajien, tiedeyhteisön sekä EU:n ja kansallisten viranomaisten jatkuvien ponnistelujen ansiosta EU:n kalastus- ja vesiviljelyala on jatkuvasti parantanut kestävyyttään, ja liikakalastettujen kantojen määrä on EU:ssa nyt huomattavasti vähäisempi kuin 20 vuotta sitten. EU:n kalastus- ja vesiviljelyalalla on kuitenkin edelleen merkittäviä haasteita – niin vanhoja kuin uusiakin.
Useiden kalakantojen hyödyntäminen ei edelleenkään tapahdu turvallisissa biologisissa rajoissa, mihin on syynä muun muassa liiallinen pyyntipaine. Rehevöityminen, saastuminen ja ilmastonmuutos muodostavat kuitenkin lisäesteitä kestävyyden saavuttamiselle. Ongelmana on myös merellisten luontotyyppien tuhoutuminen, joka johtuu esimerkiksi kalastuksesta ja muusta merellä tapahtuvasta toiminnasta ja erityisesti sellaisten pyydysten käytöstä, jotka vaikuttavat kielteisesti biologiseen monimuotoisuuteen tai meriekosysteemeihin. Ympäristön stressitekijät ja ilmastonmuutoksen kasvava vaikutus yhdessä alan vaihtelevan taloudellisen suorituskyvyn, työllisyyden vähenemisen ja kasvavan työvoimapulan kanssa uhkaavat EU:n kalastus- ja vesiviljelyalan pitkän aikavälin elinkelpoisuutta.
Lisäksi alan vaikeat työolot, joita palkat eivät riittävästi korvaa, sekä epävarmuus yritysten tulevasta elinkelpoisuudesta ja investoinneista vähentävät nuorten intoa tulla alalle, haittaavat sukupolvenvaihdoksia ja uhkaavat monien paikallisyhteisöjen olemassaoloa. Se, että kalastusala on edelleen erittäin riippuvainen fossiilisista polttoaineista ja että tietyntyyppinen vesiviljely on erittäin energiaintensiivistä, tekee alasta erityisen alttiin fossiilisen energian hintojen vaihteluille ja heikentää myös kalastus- ja vesiviljelytuotteiden kestävyyttä. Laajempi kehitys, kuten kilpailu merialueista (merellä tuotettava uusiutuva energia, merenpohjan kaapelit, suojellut merialueet) ja geopoliittiset muutokset (brexit ja Venäjän hyökkäyssota Ukrainaa vastaan), ovat entisestään mutkistaneet alan näkymiä.
Ilman selkeää strategista suuntaa on vaikea löytää johdonmukaisia poliittisia ratkaisuja. Tämä puolestaan heikentää kilpailukykyä, pahentaa ympäristöriskejä, hidastaa energiasiirtymää, lisää elintarviketurvaan liittyviä riskejä ja ylläpitää työvoimapulaa. Näihin tekijöihin puuttuminen on sen vuoksi ratkaisevan tärkeää, jotta voidaan varmistaa kestävä, kilpailukykyinen ja sosiaalisesti elinkelpoinen ja elinvoimainen EU:n kalastus- ja vesiviljelyala vuoteen 2040 mennessä.

	EU:n toimen perusta (oikeusperusta ja toissijaisuusperiaatteen soveltaminen) 

	Unionilla on yksinomainen toimivalta meren elollisten luonnonvarojen säilyttämisen alalla osana yhteistä kalastuspolitiikkaa. Vesiviljelyn ja markkinapolitiikan kaltaisilla aloilla, joilla toimivalta on jaettu jäsenmaiden kanssa, sovelletaan toissijaisuusperiaatetta. Tällä periaatteella määritellään olosuhteet, joissa EU:n on toteutettava toimia sen sijaan, että jäsenmaat toteuttaisivat niitä yksinään.
Vuoden 2040 visio tarjoaa kattavan strategisen suunnan kaikille EU:n toimille kalastuksen ja vesiviljelyn alalla. Tällä keskeisellä aloitteella varmistetaan johdonmukainen toiminta ja annetaan näkymiä ja suunta EU:n tulevalle kalastus- ja vesiviljelyalalle, olipa kyse EU:n yksinomaiseen toimivaltaan kuuluvista asioista tai asioista, joissa toimivalta on jaettu jäsenmaiden kanssa.

	B. Aloitteen tavoite ja toteutustapa 

	Vuoden 2040 visio tarjoaa yhtenäisen kehyksen EU:n kalastus- ja vesiviljelyalan tarpeisiin liittyville poliittisille tavoitteille. Siinä otetaan huomioon käynnissä olevat keskustelut tasapuolisten toimintaedellytysten luomisesta, elintarviketurvan vahvistamisesta, meren elollisten luonnonvarojen säilyttämisestä sekä uudistusten ja innovoinnin toteuttamisesta. Näihin keskusteluihin tukeutuen pyrkimyksenä on parantaa kilpailukykyä, edesauttaa sukupolvenvaihdosta, kohentaa osaamista, edistää vihreää, digitaalista ja sosiaalista siirtymää sekä kehittää rannikko- ja saariyhteisöjä. Vuoden 2040 visiossa käsitellään lisäksi rahoituksen saatavuutta näiden tavoitteiden saavuttamiseksi ja keskitytään yksinkertaistamiseen, jotta tavoitteet saavutetaan kustannustehokkaasti.
Vuoden 2040 visiossa esitetään kokonaisvaltainen lähestymistapa, jossa ehdotetaan johdonmukaista tulevaa suuntaa kalastus- ja vesiviljelytoiminnan kaikille osa-alueille, mukaan lukien kuluttajakysyntä, vesieläimistä saatavien elintarvikkeiden tarjonta, koulutettu työvoima ja optimoidut tuotantovälineet (alukset, kalanviljelylaitokset, satamat jne.). Vuoden 2040 visiota kehittäessään komissio pyrkii kartoittamaan tärkeimmät taloutta koskevat, sosiaaliset ja ympäristönäkökohdat, joiden osalta joudutaan tekemään kompromisseja, ja aikoo käsitellä niitä johdonmukaisesti, jotta alaa saataisiin muutettua vuoteen 2040 mennessä. Näissä kompromisseissa on myös otettava huomioon tulevat epävarmuustekijät, jotka liittyvät esimerkiksi geopoliittiseen epävakauteen ja ilmastonmuutoksen vaikutuksiin.
Vuoden 2040 vision on tarkemmin sanottuna katettava sellaisia näkökohtia kuin yhteisen kalastuspolitiikan tulevaisuus, EU:n laivaston taloudellinen suorituskyky, tasapuolisten toimintaedellytysten varmistaminen, vesiviljelytuotteita koskevan EU:n järjestelmän kehitys, yksinkertaistamismahdollisuudet lainsäädäntökehysten asianmukaisen täytäntöönpanon varmistamiseksi, energiasiirtymän edistyminen tällä alalla hiilineutraaliuden saavuttamiseksi vuoteen 2050 mennessä, alan vihreä ja digitaalinen siirtymä, alan houkuttelevuus työllisyyden näkökulmasta, sukupolvenvaihdos, aluesuunnitteluun liittyvät kysymykset sekä mahdollisuudet varmistaa kestävien liiketoimintamallien rahoitus erityisesti alueilla, joilla on erityistarpeita, ja näille alueille räätälöidyt toimenpiteet.
Kuten valtamerisopimuksessa todetaan, vuoden 2040 visiossa ehdotetaan toimintamallia kalastus-, vesiviljely- ja jalostusaloille. Siihen liittyy lisäksi kalastusalan ulkoista toimintaa koskeva EU:n strategia, jota myös ehdotetaan valtamerisopimuksessa. Energiasiirtymää koskevalla etenemissuunnitelmalla, joka sisällytetään vuoden 2040 visiota koskevaan tiedonantoon, pyritään helpottamaan EU:n kalastus- ja vesiviljelyalan energiasiirtymää vähentämällä sen riippuvuutta fossiilisista polttoaineista ja parantamalla energiatehokkuutta siten, että otetaan käyttöön vähähiilisiä ja hiilineutraaleja energialähteitä.
Vuoden 2040 visio esitetään komission tiedonantona, ja siinä vahvistetaan EU:n kalastus- ja vesiviljelyalalle strateginen suunta vuoteen 2040 saakka. Sitä ei ole tarkoitettu toimintasuunnitelmaksi tai etenemissuunnitelmaksi, joten se ei edellytä täytäntöönpanosuunnitelmaa.

	C. Sääntelyn parantaminen

	Vaikutustenarviointi 

	Komissio julkaisee vuoden 2040 vision tiedonannon muodossa. Koska siinä vahvistetaan toimintakehys eikä erityisiä välineitä, se ei edellytä vaikutustenarviointia.

	Kuulemisstrategia 

	Komissio pyrkii keräämään tietoja kalastuksen ja vesiviljelyn arvoketjuun osallistuvilta eri sidosryhmiltä. Lisäksi sen kuulemisstrategialla pyritään nimenomaisesti rakentamaan sidosryhmien ja viranomaisten yhteisymmärrystä alan tulevaisuutta vuoteen 2040 saakka koskevasta yhteisestä visiosta.
Kuulemisstrategiassa yhdistetään sen vuoksi kannanottopyyntö kohdennettuihin kuulemistoimiin, mutta siinä otetaan huomioon myös energiasiirtymää koskevan kumppanuuden tulokset, mukaan lukien helmikuussa 2026 pidetyn korkean tason konferenssin päätelmät. Kuulemisprosessin tarkoituksena on tarjota sidosryhmille mahdollisuus suunnitella vuoteen 2040 ulottuva kalastus- ja vesiviljelyalaa koskeva visio yhteistyössä ja osallistavasti siten, että prosessin kuluessa kuullaan kaikkia sidosryhmiä.
Kuulemisessa kerätään näkemyksiä ja kannanottoja kansallisilta viranomaisilta, alue- ja paikallisviranomaisilta, kalastus-, vesiviljely- ja jalostusaloilta, työntekijöiltä ja muilta arvoketjun toimijoilta, kansalaisjärjestöiltä, tiedeyhteisöltä, ammattiliitoilta, tutkimuslaitoksilta ja kansalaisilta.
Sidosryhmiä kannustetaan myös jakamaan kaikki laatimansa asiakirjat, joissa esitetään niiden näkemys alasta.

	Kuulemisen tavoite

	Kuulemisen tarkoituksena on kerätä näkemyksiä sidosryhmiltä vuoden 2040 vision muokkaamiseksi ja edistää sitoutumista sen tuloksiin osallistamalla sidosryhmiä. Visioiden onnistuminen edellyttää aina kaikkien osapuolten sitoutumista. Tämä koskee erityisesti kaikkia niitä, joiden intresseissä on elinkelpoinen EU:n kalastus- ja vesiviljelyala. Komissio ei voi yksin saavuttaa tätä tavoitetta.

	Kohdeyleisö

	Kansalliset viranomaiset, alue- ja paikallisviranomaiset, arvoketjun toimijat (kalastus, vesiviljely, jalostajat, tuojat, vähittäismyyjät, satamat, infrastruktuuri, laivanrakennus, kuluttajat jne.), kansalaisyhteiskunnan järjestöt (yritykset, kansalaisjärjestöt, ammattiliitot), tiedeyhteisö ja tutkimuslaitokset.

